b'\n_START_ARTICLE_\nManevrirni izstrelek\n_START_PARAGRAPH_\nManevrirni izstrelek je voden izstrelek s krili in lastnim pogonskim sistemom, ki nosi bojno glavo in mo\xc4\x8dno spominja na letalo. To oro\xc5\xbeje je dostikrat ozna\xc4\x8deno s pojmom manevrirna raketa, kar pa ni pravilno, saj velike ve\xc4\x8dine manevrirnih izstrelkov ne poganja raketni motor, temve\xc4\x8d zmanj\xc5\xa1ana in bolj u\xc4\x8dinkovita verzija turboreaktivnega motorja (nekatere verzije za start uporabljajo tudi raketni motor)._NEWLINE_Manevrirni izstrelki imajo lasten sistem vodenja ter letijo s podzvo\xc4\x8dno (nekatere verzije tudi z nadzvo\xc4\x8dno) hitrostjo na zelo majhnih vi\xc5\xa1inah, s \xc4\x8dimer se izognejo ve\xc4\x8dini radarjev.\n_START_SECTION_\nZgodovina manevrirnih izstrelkov\n_START_PARAGRAPH_\nZ manevrirnimi izstrelki sta v obdobju po 1.svetovni vojni eksperimentirali tako Velika Britanija kot Sovjetska zveza, vendar niso pri\xc5\xa1li v operativno uporabo. Prvo uporabno oro\xc5\xbeje je bila nem\xc5\xa1ka lete\xc4\x8da bomba V-1, ki so jih Nemci od junija 1944 izstreljevali na Anglijo. Slednji izstrelki so bili precej nenatan\xc4\x8dni in so leteli na ve\xc4\x8djih vi\xc5\xa1inah, kjer so bili precej lahek plen britanskih lovcev in protizra\xc4\x8dne obrambe._NEWLINE_Po vojni so zaradi te\xc5\xbeav, povezanih z manevrirnimi izstrelki in razvoja balisti\xc4\x8dnih izstrelkov manevrirni izstrelki za nekaj \xc4\x8dasa utonili v pozabo, vendar so se kasneje pokazale nekatere prednosti. Za razliko od balisti\xc4\x8dnih izstrelkov, ki jih je zaradi profila leta lahko zaznati na radarju (obramba pred njimi je sicer drug problem), so se manevrirni izstrelki zdeli poceni in so lahko leteli po vnaprej na\xc4\x8drtovani neravni liniji ter na majhnih vi\xc5\xa1inah, kjer bi jih radarji ob dobrem na\xc4\x8drtovanju leta, s katerim bi jih usmerili skozi \xc5\xa1ibke to\xc4\x8dke protizra\xc4\x8dne obrambe, te\xc5\xbeko zaznali. Z razvojem miniaturnega jedrskega oro\xc5\xbeja se je potencial teh oro\xc5\xbeij \xc5\xa1e pove\xc4\x8dal._NEWLINE_Najve\xc4\x8d sta se z razvojem ukvarjali takratni velesili ZDA in Sovjetska zveza, ki sta razvili \xc5\xa1iroko paleto manevrirnih izstrelkov ter sistemov vodenja zanje. Manevrirnih izstrelkov niso \xc5\xa1teli med oro\xc5\xbeja, ki bi bila omejena ali prepovedana s sporazumom SALT I, kar je \xc5\xa1e dodatno spodbujalo razvoj. Najprej so razvili podmorni\xc5\xa1ki manevrirni izstrelek, kasneje pa tudi verzijo za izstrelitev z bombnikov in s tal. Ti manevrirni izstrelki so bili namenjeni prete\xc5\xbeno napadu na kopenske tar\xc4\x8de, Sovjetska zveza pa je precej razvijala tudi protiladijske manevrirne izstrelke za boj proti ameri\xc5\xa1kim letalonosilkam._NEWLINE_Obe strani sta se pri razvoju in uporabi manevrirnih izstrelkov zana\xc5\xa1ali na ote\xc5\xbeeno odkrivanje z radarjem, kar pa se je z razvojem radarske tehnike in protizra\xc4\x8dne obrambe nekoliko spremenilo. Predvsem Sovjetska zveza je ob mno\xc5\xbei\xc4\x8dnem pojavu manevrirnih izstrelkov kmalu posodobila svoje obrambne zmogljivosti, kar bi po ocenah analitikov lahko zado\xc5\xa1\xc4\x8dalo za sorazmerno uspe\xc5\xa1en boj proti manevrirnim izstrelkom. Pri manevrirnih izstrelkih, razvitih v zadnjem \xc4\x8dasu, so zato deloma uporabljeni tudi ukrepi za zmanj\xc5\xa1evanje radarske opaznosti (stealth).\n_START_SECTION_\nZasnova manevrirnih izstrelkov\n_START_PARAGRAPH_\nManevrirni izstrelki so zasnovani kot brezpilotna letala in imajo zato krila (pri ve\xc4\x8dini izstrelkov so do vzleta zlo\xc5\xbeena) ter rep s krmilnimi povr\xc5\xa1inami, kakr\xc5\xa1ne imajo tudi letala. Izstrelki so tudi precej manj\xc5\xa1i od letal s posadko, kar zmanj\xc5\xa1uje njihov radarski presek. Pogon je izveden s posebnimi verzijami turboreaktivnih ali turboventilatorskih motorjev, ki so po zasnovi majhni, lahki in u\xc4\x8dinkoviti, \xc4\x8deprav so mo\xc4\x8dno podobni ve\xc4\x8djim motorjem te vrste za pogon letal. Zato so v primerjavi z raketnimi izstrelki manj opazni na radarju, so precej bolj var\xc4\x8dni z gorivom. Ker za razliko od raketnih izstrelkov za delovanje uporabljajo zrak, ne potrebujejo oksidatorja, ki pri raketnih izstrelkih predstavlja precej\xc5\xa1njo te\xc5\xbeo._NEWLINE_Oboro\xc5\xbeitev manevrirnih izstrelkov je lahko konvencionalna ali jedrska, ki pa je bolj namenjena strate\xc5\xa1kim napadom in zato ni tako raz\xc5\xa1irjena.\n_START_SECTION_\nUporaba manevrirnih izstrelkov\n_START_PARAGRAPH_\nUporaba manevrirnih izstrelkov je predvsem zaradi sorazmerno visoke cene omejena na napade na pomembne cilje, kot so bunkerji, poveljni\xc5\xa1ki centri, komunikacije, infrastruktura, ladje, itd._NEWLINE_Ameri\xc5\xa1ki manevrirni izstrelki BGM-109 Tomahawk so bili prvi\xc4\x8d mno\xc5\xbei\xc4\x8dno uporabljeni v zalivski vojni leta 1991 pri napadu na pomembnej\xc5\xa1e ira\xc5\xa1ke cilje, kasneje pa \xc5\xa1e leta 1995 v vojni na Bosni, leta 1999 na Kosovu in \xc5\xa1e leta 2001 v ameri\xc5\xa1kem napadu na Afganistan._NEWLINE_Ker je tehnologija, uporabljena v manevrirnih izstrelkih, poznana, komercialno dostopna in vedno cenej\xc5\xa1a, se nekateri analitiki bojijo, da se do tega oro\xc5\xbeja lahko kmalu dokopljejo nekatere dr\xc5\xbeave in teroristi, ki si \xc5\xbeelijo preciznega oro\xc5\xbeja. Novozelandec Bruce Simpson je enostavnost razvoja in izdelave manevrirnega izstrelka s komercialno dostopnimi komponentami demonstriral in o tem poro\xc4\x8dal na svoji spletni strani, kar je spro\xc5\xbeilo nemalo pozornosti.'